དཔེ་ཝར་དགོན་གྱི་རྒྱབ་རིའི་རྩེ་ལ་གླིང་ཆེ་རྒྱུད་སྟག་རོང་ཤོག་གི་དཔའ་བརྟུལ།ནུབ་སྒོ་སྲུང་བའི་དམག་དཔོན་ཆེན་པོ་སྟག་རོང་ཉ་ཚ་ཨ་བརྟན་གྱི་སྐུ་མཁར་ཆེན་པོ་ཕོ་རོག་སྙིང་རྫོང་ངམ་བྱེ་རི་སྟག་རྩེར་གྲགས་པ་ཡོད་ཅིང་།དེ་ཡང་ཉ་ཚས་སྒྲུང་གླུ་ལས།ང་དང་ང་ངོ་མ་ཤེས་ན།།སྲིབ་པ་ཁོག་མོའི་རོག་རྫོང་ན།།མཁར་གཅིག་ལ་མིང་གཉིས་ཐོགས་ལེ་དེ།།འགའ་རེས་ཕོ་རོག་སྙིང་རྫོང་ཟེར།།འགའ་རེས་བྱེ་རི་སྟག་རྩེ་ཟེར།།ཡིན་དེ་བྱེ་རི་སྟག་རྫོང་ཡིན།།ཞེས་གསུངས་མཛད་འདུག།རབ་བྱུང་བཅུ་བཞི་པའི་ནང་སྡེ་དགེར་ཉག་དམག་བོར་ནས་བསྟན་དགོན་སྡེ་དང་བཅས་པ་ལ་ཉམས་ཉེས་ཆེན་པོ་བཏང་བའི་ཚེ།སྡེ་དགེ་ཆོས་རྒྱལ་ཆེན་པོ་དཔལ་ལྡན་འཆི་མེད་རྟག་པའི་རྡོ་རྗེ་སྐུ་འཁོར་རྣམས་གནས་འདིར་བཞུགས་གདན་འཇགས་པས་སྐུ་སྲོག་ཉེར་འཚེ་ལས་གྲོལ་བའི་མཁར་རྫོང་བཙན་པོ་ཞིག་གི་ཚད་དུ་འཇོག།གནས་འདིར་མགོན་ཁང་གཉིས་ཡོད་པར་མགོན་བླ་དང་གནས་འཛིན་བཅས་མཛད་དུ་དཔེ་ཝར་དགོན་པའི་བླ་གྲྭ་རྣམས་འགྲོ་འདུག་དགོས་པས་དཀའ་ངལ་ཆེ་བ་བྱུང་ནས།འཇམ་དབྱངས་མཁྱེན་བརྩེའི་དབང་པོ་ལ་མགོན་ཁང་དགོན་དུ་མར་སྤོས་ན་སྐྱོན་ཡོང་མིན་གྱི་བརྟགས་པ་ཞུས་པས།གཟའ་སྐར་ཚེས་གྲངས་བཟང་བའི་ཉིན་ཞིག་ལ་དགོན་དུ་མར་གདན་འདྲེན་ཞུས་དང་ཁོང་གིས་ཐུགས་བསྐྱེད་གནང་ཡོང་གསུངས་པ་ལྟར་གདན་འདྲེན་ཞུས་པས།སྐུ་སྒམ་ཆེ་ཡང་ཤིན་ཏུ་ཡང་ཞིང་འདེགས་སླ་བ་དང་།སིལ་འཁྲོལ་ལ་སོགས་པའི་སྒྲ་གྲགས་པ་སོགས་ཤིན་ཏུ་ངོ་མཚར་ཆེ་བ་བྱུང་།དེ་ནས་གནས་འདིར་བདག་སྐྱོང་གནང་མཁན་མ་བྱུང་བས་མཁར་རྫོང་གི་བང་བ་དང་སྒོ་དང་རབ་གསལ་རྣམས་བླངས་ནས་གྱང་རལ་དུ་ལུས་པར་གྱུར།།མཁར་རྫོང་གི་རྒྱ་ཁྱོན་ཤིན་ཏུ་ཆེ་ཞིང་།ད་ལྟར་ཡང་གཡོན་ཕྱོགས་ངོས་མཐོ་སར་ཁང་བརྩེགས་བཞི་རེ་ཙམ་གྱི་གྱང་རོ་ལུས་ནས་འདུག།སྡེ་དགེའི་ཕྱོགས་ཀྱི་གླིང་གི་མཁར་ཤུལ་ཞིག་ལས་འདི་ལས་གཞི་རྒྱ་ཆེ་བ་དང་གྱང་རོ་ཆེ་བ་ལུས་པ་ཞིག་མཐོང་རྒྱུ་མ་བྱུང་།དཔེ་ཝར་དགོན་པའི་གཡས་ཟུར་བྲག་དམར་གྱི་དཀྱིལ་མཐོ་བ་ན་འབྲུག་མོའི་ནོར་སྒམ་སྐུང་ས་ཟེར་བའི་བྲག་ཁུང་སྒོ་རྩིག་པ་ཅན་ཞིག་ཡོད་པ་དང་།དཔེ་ཝར་དགོན་ནས་མར་ཡོང་བའི་བྲག་ལ་གེ་སར་ཨང་སྐྱག་མཛད་ནས་བཞུགས་པའི་སྐུ་རྗེས་དང་།དཔལ་སྤུངས་དགོན་ཞབས་གླང་རོག་སའི་དཔལ་ཆུའི་ནང་དུ་གེ་སར་གྱི་ཆིབས་རྟ་འདོགས་ས་ཟེར་བའི་ཕ་ཝང་ཆེན་པོ་ཞིག་བཅས་ཡོད།ད་ལྟར་བེའུ་སྟག་རྫོང་གི་མདུན་དགོན་པའི་གཡོན་ངོས་ཀྱི་ཐང་ན་དཔེ་ཝར་མཆོག་སྤྲུལ་རིན་པོ་ཆེ་འཇམ་དབྱངས་བསོད་ནམས་དབང་པོ་མཆོག་གི་ཐུགས་བསྐྱེད་གཞལ་ཟླ་བྲལ་བའི་བཀའ་དྲིན་ལས་ཉ་ཚའི་མཁར་རྫོང་ཞིག་རལ་དུ་སོང་བའི་རྗེས་དྲན་གྱི་ཆེད་དུ་གེ་སར་ལྷ་ཁང་ཀ་བ་དྲུག་གི་ཁྱོན་ཅན་རྟེན་དང་བརྟེན་དང་བཅས་པ་ཞིག་གསར་དུ་བཞེངས་ཤིང་།ལ་མགོའི་མཁར་ཤུལ་ནས་སྤྱན་དྲངས་པའི་སྔོན་ཁྲ་མོ་གླིང་གི་དུས་ཀྱི་བང་བ་དང་།ཁྲབ་རྨོག་གྲི་མདུང་སོགས་ཉེར་སྤྱད་འགའ་ཞིག་ཡོད་དོ།།